Tiltale for overtrædelse af bekendtgørelse nr. 132 af 30. januar 2021 om Sikkerhedsstyrelsens kontrol med udgangsstoffer til eksplosivstoffer § 9, jf. § 8, jf. § 6, stk. 1 samt våbenloven... Vis mere
Ret: Retten på Bornholm (1. instans)
Faggruppe: Straffesag — Bødesag
Sagsemner: Erhvervsforhold;
Strafferetlige sanktioner og andre foranstaltninger;
Våben, eksplosiver og fyrværkeri;

/

Bøde for overtrædelse af regler om salg af visse
typer gødning

Dom afsagt: 3. februar 2023

Tiltalte, der havde drevet et plantecenter, blev idømt en bøde for ikke at have overholdt regler om

oplysningspligt og orientering af ansatte ved salg af visse gødningsprodukter

Sagsnummer: SS 1-6/2023

Sagen kort fortalt

Tiltalte erkendte at have overtrådt reglerne i Europa-Parlamentets og Rådets forordning 2019/1148 af 20.

juni 2019 om markedsføring og anvendelse af udgangsstoffer til eksplosivstoffer m.v. ved at have solgt

gødningsprodukter, uden at virksomheden ved salg til andre erhvervsdrivende havde underrettet den

anden erhvervsdrivende om, at videresalg af regulerede udgangsstoffer er underlagt

indberetningsforpligtigelser ved væsentlige bortkomster eller tyverier, og uden at virksomhedens ansatte

var nærmere orienteret om reglerne for salg af disse produkter.

Tiltalte erkendte, at det i forbindelse med et varslet tilsyn af Sikkerhedsstyrelsen i september 2022 blev
konstateret, at virksomheden ikke havde iagttaget reglerne, idet tiltalte ikke havde været bekendt med
disse.

Anklagemyndigheden havde nedlagt påstand om en bøde på 125.000 kr.

Dommens resultat

Retten fandt det ved tiltaltes erkendelse og bevisførelsen i øvrigt bevist, at tiltalte ikke havde overholdt

reglerne i forordningen, og fastsatte en bøde på 10.000 kr.

Retten lagde ved bødens fastsættelse vægt på blandt andet, at tiltalte, der var ubekendt med de
pågældende regler, da han modtog Sikkerhedsstyrelsens tilsynsvarsel, straks kontaktede sin
brancheorganisation samt den butikskæde, hans virksomhed er en del af, for at få oplysninger om
indholdet af de pågældende regler, men at hverken branche organisationen eller butikskæden var
bekendt med reglerne, og at brancheorganisationen heller ikke ved at kontakte Sikkerhedsstyrelsen fik
nærmere oplysninger om reglernes indhold og rækkevidde. Retten lagde endvidere vægt på, at tiltalte
umiddelbart efter, at han under tilsynsbesøget var blevet gjort opmærksom på, at hans virksomhed ikke
efterlevede reglerne, og uden at være meddelt et påbud fra Sikkerhedsstyrelsen, foretog det fornødne til
en fuldstændig efterlevelse af reglerne og fremsendte dokumentation herfor til Sikkerhedsstyrelsen.

Afgørelsesdato

Dommen blev afsagt af Retten på Bornholm den 3. februar 2023.